U Moskvi summit najviših predstavnika Rusije i EU 29/5/02 - 2002-05-29
Nije postignut dogovor o Kaljiningradu. Raste međuovisnost Rusije i EU, posebno u oblasti energetike
Prije početka današnjih razgovora najviših predstavnika Rusije i Evropske unije Romano Prodi, predsjednik Evropske komisije, otvorio je u Moskvi novo predstavništvo EU, rekavši tom prilikom da je ”Evropska unija obećala graditi dugotrajne mostove sa Rusijom.“ A u zajedničkom saopštenju nakon moskovskog samita istaknuto je da su se “obje strane saglasile da nastave zajednički rad na iznalaženju obostrano prihvatljivih rješenja za region Kaljiningrada.” Kaljiningrad o čijem statusu danas nije postignut dogovor, a u zajedničkom saopštenju istaknuto da će rješenje tog pitanja ”biti od ključne važnosti za razvoj strateških partnerskih odnosa“ Rusije i Evropske unije, je bivše njemačko područje koje je Sovjetska armija zauzela 1945. podine. Vremenom je Kaljiningrad, postao glavnom bazom sovjetske pomorske flote. Od matice Rusije odvojen je osamostaljivanjem Litvanije nakon raspada Sovjetskog saveza. Po mišljenu ruskog predsjednika Vladimira Putina Kaljiningrad bi se mogao naći u izolaciji ako Poljska i Litvanija 2004. godine postanu članice Evropske unije. ” Razmatrajući naše odnose sa Evropskom unijom mi jednostavno moramo obratiti pažnju i na pravo ljudi koji žive na području Kaljiningrada “ - rekao je pored ostalog gospodin Putin. O razgovorima koji su se odnosili na proširenje ekonomske saradnje Rusije i Evropke unije gospodin Romano Prodi je, između ostalog rekao: “ Mi ćemo ići u pravom smjeru, jednostavno i brzo. U razgovorima o energiji imamo jasan cilj, znamo da međuovisnost Rusije i Evropske zajednice raste, da raste rusko učešće na tržistu Evropske unije .... Evropska unija mora imati sigurnost u snabdjevanju energijom, Rusiji su potrebne investicije za eksploataciju i transport energenata.“ Po riječima predsjednika Evropske komisije Evropska unija mogla bi dati ruskoj privredi status ”tržišne privrede” što bi bio veliki korak za ruske izvoznike, posebno kada su u pitanju anti-damping cijene. Takav status značio bi i određenu prednost na putu Rusije u prijem u Svjetsku trgovinsku organizaciju što bi se moglo dogoditi tokom slijedeće godine.